**LĒMUMS**

Liepājā

|  |  |
| --- | --- |
| 2024. gada 21. martā |  Nr.128/3(prot. Nr.3, 56.§) |

Par zemes vienības Klaipēdas ielā 138

daļas nomas līguma grozījumiem

2023. gada 28. jūnijā starp Liepājas valstspilsētas pašvaldību un SIA “CAPITALIX MR” (turpmāk arī – Sabiedrība, Nomnieks) tika noslēgts zemes nomas līgums par zemes vienības Klaipēdas ielā 138 daļas nomu tirdzniecības, sabiedriskās ēdināšanas un pakalpojumu sniegšanas vietu ierīkošanai. Sabiedrībai, atbilstoši nomas līguma nosacījumiem, līdz 2024. gada 27. martam jāiesniedz Liepājas būvvaldē izvēlētam būves apjomam un grupai atbilstoša dokumentācija īslaicīgo lietošanas būvju novietošanai, sākot ar 2024. gada 1. maiju jānodrošina īslaicīgas lietošanas būvju novietošana, līdz 2024. gada 30. aprīlim jāsaņem Liepājas būvvaldē atzīmi par īslaicīgas lietošanas būvju novietošanas nosacījumu izpildi un, sākot ar 2024. gada 30. jūniju, jāuzsāk darbība iznomātajā zemesgabalā. Pēc zemes nomas līguma noslēgšanas Nomnieks veica visas nepieciešamās darbības, lai atbilstoši zemes nomas līguma nosacījumiem būtu iespējams ne vēlāk kā līdz 2024. gada vasaras sezonai uzsākt darbību minētajā objektā. Tomēr, kā Sabiedrība norāda 2024. gada 18. februāra iesniegumā Nr.1, esošā ekonomiskā situācija būvniecības nozarē ir ietekmējusi arī projektu “Liepājas digitālais ciemats”, kuru bija plānots īstenot, kombinējot līdzfinansējumu un ieguldījumu no privātā kapitāla un būvniecības biznesa, un tā īstenošanas termiņus, līdz ar ko lūdz pagarināt zemes nomas līgumā noteikto nosacījumu izpildes termiņus. Sabiedrība norāda, ka neesot pārtraukuši darbu pie projekta, esot veikuši svarīgus pamatdarbus, tostarp sadarbībā ar arhitektiem izstrādājuši ciemata attīstības vīziju un veikuši topogrāfisko uzmērīšanu. Tāpat ir pasūtītas moduļu mājas, lai būtu gatavi palaist ražošanu, kas ir būtiskais solis projekta īstenošanā.

No zemes nomas līguma noslēgšanas brīža ir veikti grozījumi zemesgrāmatā attiecībā uz zemesgabala Klaipēdas ielā 138 sadalīšanu – tas sadalīts un ir piešķirtas jaunas adreses iznomātajam zemesgabalam: Klaipēdas iela 138 (kadastra Nr.1700 043 0178) 5096 kv.m platībā un Vētru iela 1 (kadastra Nr.1700 043 0181) 5094 kv.m platībā.

Ņemot vērā visu iepriekš izklāstīto un to, ka Sabiedrība joprojām ir apņēmusies īstenot šo projektu, un darīs visu iespējamo, lai nodrošinātu tā veiksmīgu realizāciju, ievērojot Sabiedrības 2024. gada 18. februāra iesniegumu Nr.1, pamatojoties uz Pašvaldību likuma 73. panta ceturto daļu, izskatot Liepājas valstspilsētas pašvaldības Nekustamo īpašumu jautājumu konsultatīvās komisijas 2024. gada 26. februāra priekšlikumu (sēdes protokols Nr.3) un Liepājas valstspilsētas pašvaldības domes pastāvīgās Attīstības komitejas 2024. gada 14. marta lēmumu (sēdes protokols Nr.3), Liepājas valstspilsētas pašvaldības dome **nolemj:**

1. Piekrist zemes nomas līgumā noteiktā nosacījuma par īslaicīgas lietošanas būvju novietošanas un darbības uzsākšanas termiņu pagarināšanu un lēmumā minētā zemes nomas līguma turpināšanu ar SIA “CAPITALIX MR” (reģistrācijas Nr.40203115092; juridiskā adrese: Strautu iela 4, Liepājā) par zemes vienības Liepājā Klaipēdas ielā 138 (kadastra apzīmējums 1700 043 0084) daļas 10190 kv.m platībā nomu īslaicīgas lietošanas būvju novietošanai.

2. Uzdot Liepājas Nekustamā īpašuma pārvaldei zemes nomas līgumā, kas 2023. gada 28. jūnijā noslēgts starp Liepājas valstspilsētas pašvaldību un SIA “CAPITALIX MR” par zemes vienības Liepājā Klaipēdas ielā 138 (kadastra apzīmējums 1700 043 0084) daļas 10190 kv.mplatībā nomu izdarīt šādus grozījumus:

2.1. izteikt līguma 1. sadaļas “LĪGUMA PRIEKŠMETS” 1.1. apakšpunktu šādā redakcijā:

“1.1. Iznomātājs nodod nomā Nomniekam zemes vienības Klaipēdas ielā 138 (kadastra Nr.1700 043 0178) daļu 5096 kv.m platībā un zemes vienības Vētru ielā 1 (kadastra Nr.1700 043 0181) daļu 5094 kv.m platībā, turpmāk tekstā – zemesgabals.”;

2.2. izteikt līguma 6. sadaļas “NOMNIEKA PIENĀKUMI UN TIESĪBAS” 6.1.7.1., 6.1.7.2. un 6.1.7.3. apakšpunktu šādā redakcijā:

“6.1.7.1. Nomniekam, ne vēlāk kā līdz 2024. gada 1. aprīlim jāiesniedz Liepājas būvvaldē izvēlētam būves apjomam un grupai atbilstošu dokumentāciju īslaicīgas lietošanas būvju novietošanai;

6.1.7.2. Nomniekam, sākot ar 2024. gada 1. augustu, jānodrošina īslaicīgas lietošanas būvju novietošana iznomātajā zemesgabalā;

6.1.7.3. Nomniekam ne vēlāk kā līdz 2024. gada 31. augustam jāsaņem Būvvaldē atzīme par īslaicīgas lietošanas būvju novietošanas nosacījumu izpildi un darbību iznomātajā zemesgabalā jāuzsāk ne vēlāk kā 2024. gada 30. septembrī.”.

3. Pilnvarot Liepājas Nekustamā īpašuma pārvaldes vadītāju parakstīt zemes nomas līguma grozījumus, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līguma izbeigšanu, ja nomnieks vienpusēji atkāpjas no līguma.

4. Liepājas valstspilsētas pašvaldības izpilddirektora vietniekam īpašumu jautājumos kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Liepājas Nekustamā īpašuma pārvaldei, nomniekam, Liepājas būvvaldei |